**Dôvodová správa**

**A. Všeobecná časť**

Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 247/2016 Z. z., ktorým sa ustanovuje systém uplatňovania niektorých právomocí Úradu podpredsedu vlády Slovenskej republiky pre investície a informatizáciu (ďalej len „návrh nariadenia vlády“) predkladá Úrad podpredsedu vlády Slovenskej republiky pre investície a informatizáciu (ďalej len „úrad“) v súvislosti s vykonávaním právomoci Centrálneho koordinačného orgánu podľa § 6 ods. 2 písm. j) zákona č. 292/2014 Z. z. o príspevku poskytovanom z európskych štrukturálnych a investičných fondov v znení neskorších predpisov (ďalej len „zákon o príspevku z EŠIF“).

Cieľom predkladaného návrhu nariadenia vlády je vytvoriť podmienky pre efektívnejšiu implementáciu miestneho rozvoja vedeného komunitou prostredníctvom miestnych akčných skupín a to v súlade so schválenými stratégiami miestneho rozvoja vedeného komunitou.

Úrad v spolupráci s Ministerstvom pôdohospodárstva a rozvoja vidieka Slovenskej republiky (ďalej len „ministerstvo“) zanalyzoval možnosti zefektívnenia procesov pre implementáciu stratégií miestneho rozvoja vedeného komunitou prostredníctvom miestnych akčných skupín. Výsledkom analýzy procesov je zavedenie tzv. unifikovaného vzoru výzvy.

Unifikovaný vzor výzvy bude vypracovaný ministerstvom a podlieha následnému schváleniu zo strany úradu. Uvedený krok si však vyžaduje úpravu nariadenia vlády Slovenskej republiky č. 247/2016 Z.z.

Návrh nariadenia vlády je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi ako aj s medzinárodnými zmluvami, ktorými je Slovenská republika viazaná a s predpismi Európskej únie, vrátane nariadenia Európskeho parlamentu a Rady (EÚ) č. 1303/2013.

Prijatie návrhu nariadenia vlády nebude mať vplyv na rozpočet verejnej správy, podnikateľské prostredie, sociálne vplyvy, vplyvy na životné prostredie, vplyvy na informatizáciu spoločnosti a na služby verejnej správy pre občana.

Účinnosť návrhu nariadenia vlády sa navrhuje 15. marca 2018.